
Joanne Rock

Forførelsens kunst

Oversatt av Katja Karlsen

MINISERIE: BARE I BROOKLYN


Tre kvinner deler hus og drømmer i Brooklyn. Les om mote, teater og ikke minst himmelstormende kjærlighet i den nye miniserien Bare i Brooklyn. Dette er del to.

Kjære leser!

Velkommen tilbake til Brooklyn og hybelhuset i brownstone-bygningen der tre venninner jobber hardt for å gjøre drømmene sine til virkelighet! Blair Westcott tar med seg talentene sine til sminkeindustrien, ett ansikt av gangen. Jeg elsker Blair fordi hun ser potensial for skjønnhet i alt rundt seg, og bruker ferdighetene sine til å forsterke det som allerede ligger der.

Selvfølgelig oppdager ikke Lucas Deschamps dét med en gang. Han ser en opprørsk motspiller svøpt i rosa og volanger, en som helt sikkert må ha en skjult agenda bak det evige solskinnssmilet. For ingen kan vel være så søt som Blair virker på utsiden? Jeg tror han vil få dårlig samvittighet så snart han blir klar over at de mørke hemmelighetene Blair skjuler, er helt andre enn de han først tror.

Men Blair lar ikke noen få dempe gnisten i henne, og det håper jeg du ikke lar noen få gjøre med deg heller.

Joanne


Til omsorgspersoner, for selvoppofrelsen deres. 


1

Sminkøren Blair Westcott virket da ikke som noen bedriftsspion.

Fra skyggen av et lyssatt sett sto Lucas Deschamps og gransket den nyansatte i kosmetikk-kjeden Deschamps Cosmetics mens det kreative teamet hans forberedte en fotoshoot i West Village. Blair håndterte eyelineren med stø hånd mens hun lagde katteøyne på modellen som satt i stolen. En halvlang blond hestehale svingte over den ene skulderen da hun lente seg forover for å sminke den brasilianske olympiske mesteren som hadde sagt ja til å støtte Deschamps-merket.

Men det var ikke den berømte volleyballspilleren som fanget oppmerksomheten hans. Den var forbeholdt Blair, med et svart forkle som var festet rundt midjen, og som skrådde ut over de timeglassformede hoftene. Hun lo og småpratet mens hun arbeidet, og den varme fremferden hennes fikk den andre kvinnen til å føle seg vel, i likhet med alle andre hun støtte på.

Bortsett fra Lucas, naturligvis. Han følte seg aldri vel rundt den talentfulle sminkøren som moren – merkets grunnlegger – hadde ansatt uten å ha rådført seg med ham. Ikke det at Cybil Deschamps trengte hans samtykke siden det fremdeles teknisk sett var hennes selskap. Men nå som faren til Lucas ville kjøpe dette mindre merket for å ødelegge for ekskona, ønsket Lucas at hun hadde kommet til ham før så han kunne ha hjulpet henne med å styrke bedriften. Lucas ville ha anbefalt en pause i nye ansettelser i tilfelle den suspekte faren hans forsøkte å få en muldvarp plassert i firmaet for å samle bedriftshemmeligheter. At han var i stand til det, tvilte han ikke på.

Kunne Blair være den muldvarpen? Det at det forrige arbeidsstedet hennes var i et skjønnhetsfirma på Long Island og eid av luksusmerket og storkonsernet ledet av faren, fikk varselklokkene til å ringe i hodet på Lucas. Mens han bet i seg frustrasjonen, kom en assistent forbi og ga Lucas en kopp med svart kaffe som han ikke hadde bedt om, men han tok imot kruset mens han oppsummerte det han visste om sminkøren, som for øyeblikket sto og så gjennom et brett med øyenskyggepaletter.

For det første virket Blair Westcott bare altfor snill. Altfor søt og godhjertet. Hun kom jo med hjemmebakst til de ansatte ved Deschamps Cosmetics, for pokker. Etter at hun tiltrådte hos dem for seks uker siden, hadde hun minst én gang i uken dukket opp med plastbokser fulle av hjemmelagde småkaker eller cupcakes. Hvem gjorde sånt? Han prøvde å se for seg hvordan hun sikkert strevde med de store boksene på undergrunnsbanen i rushtiden, uten å lykkes. På den annen side var hun en sånn person som andre ilte til for å hjelpe.

Og kvaliteten var så merkbar, så uvanlig, at det fikk ham til å lure på hva det var hun gjemte under det blide ytret. Han hadde mistenkt at det fra omtrent seks uker siden hadde vært en insider i selskapet – like lenge som Blair hadde vært ansatt. Så derfor hadde han kikket nærmere på henne. Etter det han hadde erfart, var ingen så omtenksom og snill som det hun virket å være, uten å ha en skjult agenda.

Hun fikk varsellampene til å blinke hos ham. Lucas følte også het, nådeløs tiltrekning. Det uønskede begjæret gjorde ham forbannet og konstant gretten rundt henne, noe som ikke akkurat hadde gjort ham mer klok på henne.

«Ønsker du å ta en forhåndstitt, Lucas?»

Den søte tonen i stemmen til Blair rykket ham ut av de mørke tankene, og da han tittet opp, møtte han de bleke, blågrønne øynene til plageånden sin. Hun pekte mot idrettsutøveren hun hadde gjort klar til fotoshooten, og tok så et skritt bakover fra sminkestolen, for liksom å gi ham uhindret tilgang til å se arbeidet hennes. Synd det var bortimot umulig å rive øynene vekk fra henne. Leppene var så fyldige at det alltid så ut som om hun hadde kysseklar munn. Kinnene var akkurat runde nok til at hun fikk overraskende smilehull når hun smilte. Men det var høyden og formene hennes som var gjenstand for hans altfor mange fantasier. Det var noe utilgivelig feminint over måten hun kledde seg på, som fremhevet hver eneste herlige centimeter av henne. Det luftige rosa skjørtet og den pertentlige hvite blusen var typisk for klesstilen hennes og burde ikke være så pokkers forlokkende.

Hun hevet øyenbrynene og fikk ham til å innse at han hadde stått og stirret.

«Du så så morsk ut at jeg tenkte at jeg burde høre med deg i tilfelle jeg bruker feil øyenskygge på Antonia?»

Der, under den sjarmerende væremåten, så han et utfordrende glimt i øynene til Blair. Kanskje til og med et snev av «dra til helvete». Han trodde ikke at hun viste denne holdningen til andre enn ham, og det var ikke første gangen han skimtet dette blikket, som kom og forsvant like fort. Alle andre så den bedårende siden av henne. Han kunne banne på at det fantes massevis av underliggende hete.

«Sminken er perfekt», forsikret Lucas den unge olympiamesteren om og tenkte at det var tryggest å fokusere på henne.

Han løftet kruset i en skål og var glad for å få avledet oppmerksomheten fra spenningen mellom ham og Blair.

Antonia nikket bekreftende til ham før hun lente seg fremover for å granske ansiktet sitt i speilet. «Jeg er takknemlig for at Blair fikk meg til å se ut som meg selv istedenfor å legge et tykt lag med foundation over alle fregnene mine.»

«Fregnene er nydelige.» Blair kikket inn i speilet over kvinnens skulder, selv om det var blikket hans hun møtte der. «Vi ville ikke ha drømt om å dekke dem til», praktisk talt kurret hun.

Eller kanskje det bare hørtes slik ut for hans ører, siden han under et planleggingsmøte i forbindelse med fotograferingen uken i forveien hadde foreslått at nærbildene av maskaraen ville bli mer dramatiske med en jevnere hudtone rundt øyet. Han hadde ikke ansett det som kritikk av fregner, heller en kreativ avgjørelse for å vise frem et produkt, men både den kreative lederen og Blair hadde ment det motsatte.

Og Blair nøt tydeligvis frikjennelsen.

«Er vi nesten klare?» spurte han tvert før han helte i seg den svarte kaffen for raskt og skåldet alt på vei ned. «Vi må sørge for at Antonia holder tidsskjemaet.»

Smilehullene til Blair kom til syne selv når hun bet seg i den fyldige underleppen, og han var ganske sikker på at hun gjorde det hun kunne for ikke å le.

«Naturligvis. Jeg lar bare Jermaine fikse på håret hennes på settet.»

Lucas nikket og spankulerte tilbake til skyggen av fotostudioet og var mer enn klar til å se på dagens resultater på laptopen. Det å holde fokuset på maskinen var tryggere enn å se på Blair. Inntil han fant ut hvilke baktanker hun hadde, kunne han ikke tillate seg å stole på henne. Og han kunne så avgjort ikke tillate seg å gi etter for tiltrekningen som plaget ham mer for hver dag som gikk.

Selv om han var ufattelig nysgjerrig på å finne ut om også hun kjente gnister.

Han hadde bare en måned igjen på å gjøre betydelige fremskritt med Deschamps Cosmetics, slik at styret ville avverge et oppkjøp av faren og storkonsernet hans. Jo fortere han fikk dette i orden, jo bedre. Lucas hadde sin egen business å ta seg av, et nystartet foretak som satte dyktig arbeidskraft fra hjemmekontor i kontakt med bedrifter som trengte å sette bort virksomheten til andre. Han hadde satt sin egen karriere på vent for å gjøre moren sin denne ene tjenesten. En siste gode gjerning for endelig å gjøre godt igjen at han ikke hadde fortalt henne at faren var en løgner og bedrager den gangen han først oppdaget sannheten om ham.

Hvis Lucas ikke hadde tiet i ungdomsårene, hadde moren startet sitt eget kosmetikkselskap – under pikenavnet sitt – og hun hadde ikke trengt å avverge tullete bedriftsangrep slik hun måtte nå.

Bare en måned igjen nå så hadde han fridd seg fra det han skyldte henne. Han håpte bare han hadde fridd seg fra grepet Blair Westcott holdt ham i også.

Men for å være sikker på det tok han frem telefonen og sendte henne en personlig e-post. Med bakgrunn i hvordan hun hadde ertet ham foran idrettstalentet i dag, mistenkte Lucas at tiden var moden for å konfrontere henne direkte.

Og hvis han klarte å lokke frem hennes mulige forbindelser til bedriftsspionasje, jo bedre var det.

Møt meg på kontoret klokken 17.

Blair Westcott leste og leste på nytt det illevarslende emnefeltet som lyste mot henne øverst i innboksen så snart hun kom tilbake til hovedkvarteret den ettermiddagen. Det var ingen tekst i e-postens hovedfelt. Ikke engang en automatisk generert signatur, som vanligvis signaliserte avslutningen på alle meldinger fra Deschamps Cosmetics.

Ikke det at Blair trengte noen signatur for å vite hvem som ville snakke med henne på kontoret sitt ved arbeidsdagens slutt. Lucas Deschamps, rettmessig arving til morens kosmetikkselskap, hadde fått motvilje mot henne fra de møttes for første gang.

Fanken.

Hun kunne ikke tenke på Lucas og de mistenksomme gulbrune øynene hans akkurat nå. De åpne kontorlandskapene i denne etasjen holdt en nokså kjølig temperatur, og selskapet var stolt av å ha et avslappet arbeidsmiljø for det kreative teamet. Så til og med i arbeidstiden kunne Blair tulle seg inn i et pledd og sitte i en av de behagelige lenestolene langs vindusveggen med utsikt over Hudson-elven. Der hun satt i førtiandre etasje, kunne hun se cruiseskipene og lekterne seile forbi Frihetsgudinnen samtidig som noen av kollegaene hennes idémyldret rundt leppestiftnavn og tok en runde med bordtennis.

En melding summet inn på telefonen hennes idet hun fant seg en behagelig stilling i lenestolen.

 Kommer du oppover i helgen?

Det stakk i samvittigheten hennes da hun fikk tekstmeldingen fra moren og tenkte på den syke mammaen sin som var alene i den lille hytta som Blair hadde leid til henne en times tid nordover, så hun kunne være i nærheten av et bra kreftbehandlingssenter. Blair hadde forlatt studiene og solgt huset til moren på Long Island for å kunne finansiere operasjonen moren hadde trengt da Amber Westcott hadde fått diagnosen eggstokkreft. Ettersom hun ikke hadde hatt helseforsikring da hun var innom klinikken der hun fikk diagnosen, var regningene skyhøye selv om de hadde forsøkt å få økonomisk bistand til behandling. Kreftsenteret der Amber nå fikk behandling, ble regnet for å være bra og lå i et område med lavere levekostnader. I helgene tok Blair toget som gikk langs Hudson-elven og gikk av på et stopp der hun måtte ta en Uber for å komme seg til den pittoreske plassen ved foten av Catskill-fjellene.

Men togbillettene og leie av hytta utgjorde lite sammenlignet med hva cellegiftbehandlingen kostet.

Helt klart!

Skrev Blair raskt tilbake og la til en rekke emojier for å virke munter.

Savner deg! Er formen grei?

Egentlig sliten. Du burde bli hjemme i helgen, skatten min. Jeg kommer uansett bare til å sove.

Det strammet seg til i magen hennes.

Desto viktigere at jeg burde komme og ta meg av deg. Denne gangen skalv fingrene hennes litt mens hun skrev – Blair likte ikke at hun ikke kunne være sammen med moren sin døgnet rundt for å passe på henne. Faren hadde giftet seg på nytt så snart han hadde skilt seg fra Amber for ti år siden, så han var ute av bildet. Og Blair var enebarn. Som betydde at moren virkelig trengte henne nå, selv om en av venninnene hennes bodde i nærheten og fulgte henne til cellegiftbehandlingene. Satt sammen med henne etterpå. Det var ikke det samme som å ha et familiemedlem hos seg.

Jeg kan lage kyllingsuppen du liker.

Det tok lenger tid før neste melding kom.

Send meg melding på fredag og si hva du tror. Tar en lur nå.

Blair sendte noen emojier med kysseansikt.

Hun dro det lette fleecepleddet tettere rundt seg og lukket øynene mot uroen for morens helsetilstand. Hun hadde satt seg foran utsikten for å få bekymringene bort fra den gåtefulle, fåmælte sjefen sin. Men det var bedre å tenke på det ulmende blikket til Lucas enn den grusomme frykten hun kjente for moren og hvordan hun skulle klare å betale for den helsehjelpen hun trengte for å holde henne i live.

For Blair kunne ikke takke ja til det uvanlige jobbtilbudet hun hadde fått fra sin tidligere arbeidsgiver for tre dager siden. Ikke når jobben gikk ut på å samle strategisk informasjon om konkurrenten Deschamps Cosmetics. Selv om hun teknisk sett ikke ville gjort noe ulovlig, ville det vært fullstendig uetisk. Hun ville ikke engang ha lyttet til forslaget om det ikke var for at det å ta jobben ville innebære at hun kunne bli i stand til å betale for kjemoterapibehandlingene. Den tidligere kollegaen som hadde kontaktet henne, hadde øynet håp til å begynne med og sagt at hun hadde en lyssky affære til henne som ville være svaret på de finansielle bønnene hennes. Men da det ble klart for henne hva oppgaven gikk ut på, visste Blair at hun ikke kunne fungere som noen spion. Hun ville bli nødt til å finne en annen måte å få råd til behandlingen på.

Spesielt siden hun bare kunne ta jobben ved Deschamps takket være en overkommelig boligløsning tilbudt av Cybil Deschamps. I tillegg til å være grunnleggeren av Deschamps Cosmetics var Cybil også en prominent filantrop og kjendis som hadde gitt en av eiendommene sine i Brooklyn til prøveordningen «bosted for kvinner», inspirert av det historiske Barbizon hotell. Med leiligheten fulgte romvenninner, og de var det mest oppløftende i den mest nervepirrende tiden av hennes liv. Og derfor var Cybil den siste personen Blair ville spionere på – uansett hvor stor belønningen måtte være.

Den tidligere kollegaen hadde insistert på at Blair måtte tenke videre på det utover uka, men hadde gitt henne dårlig samvittighet selv om hun ikke hadde takket ja. Samtalen hadde blitt enda merkeligere da kvinnen minnet henne om at kommunikasjonen mellom dem var privat, og at taushetserklæringen hun hadde gitt til sin tidligere arbeidsgiver, fortsatt gjaldt. Ettersom hun ikke lenger jobbet for About Face, virket dette urimelig, men hun hadde ikke sagt noe til det siden hun uansett ikke ønsket å diskutere tilbudet.

«Du, Blair», ropte en av de mannlige kollegaene hennes til henne over støyen fra bordtenniskampen. «I morgen er det onsdag. Det betyr småkaker, ikke sant?»

Idet hun reiste seg, så hun mange hoder snu seg i hennes retning, et tegn på at kollegaene helt tydelig var interessert i kaker. Hun klistret på seg et smil for å dekke over den indre uroen over moren og den konstante bekymringen over hvordan hun skulle klare å betale legeregningene.

«Småkaker eller cupcakes. Noen spesielle ønsker?»

Omtrent tolv forskjellige svar overlappet hverandre, og hun ble bombardert med forslag fra alle kanter.

Hun la pleddet pent sammen og hengte det over stolryggen ved skrivebordet sitt mens hun lo.

«Hva med at jeg velger?» foreslo hun, vel vitende om at romvenninnene hennes også ville sette pris på søtsakene. Både Tana og Sable hadde hektiske jobber, og Blair likte at mat fikk dem sammen om kveldene. «Men jeg tar med to ting. Cupcakes og småkaker.» Nyheten ble møtt med heiarop og plystring. Hun ville ha endt dagen med godt humør om hun ikke hadde blitt bedt om å møte Lucas nå.

Fanken.

Hun hentet frem en liten håndveske fra under skrivebordet sitt og klarte å motstå trangen til å dra en kam gjennom håret. Men hun tok et peppermyntedrops ut av vesken og sa til seg selv at hun ville gjort det samme om det var en kvinne hun skulle møte. Frisk pust var alltid viktig i møter under fire øyne. Ikke bare i møter med latterlig tiltrekkende sjefer.

Hun gikk rett forbi heisen og tok trappen siden hun bare trengte å gå opp én etasje for å komme til ledelsens kontorer. Samtidig som hun gikk oppover, forsøkte hun å psyke seg opp til møtet. Lucas satt i styret for Deschamps Cosmetics, og Cybil hadde flere ganger nevnt at han kom til å ta over hennes rolle som sjef innen året var omme. Men det var ikke før nå nylig at Lucas fysisk hadde vært der. Han hadde sitt eget firma, som ikke var forbundet med sminke eller med skjønnhetsindustrien, noe som fikk Blair til å lure på om han faktisk kom til å ta over morens selskap en dag, eller om det bare var ønsketenkning fra morens side.

Uansett var Blair svært på vakt rundt den høye, mørkhårede forretningsmagnaten, som liksom stirret rett gjennom henne med de gulbrune øynene sine. Han gjorde henne ikke akkurat engstelig. Heller … rastløs. Den bryske måten han snakket på, gjorde heller ikke saken bedre. Heller enn å støte henne fra seg, fikk de grublende blikkene hans henne til å ville smyge seg tettere innpå ham. Lokke litt latter ut av ham.

Eller et kyss.

Hadde hun nettopp tenkt det der?

Hun hadde ikke noe med å tenke på den altfor sexy sjefen sin på den måten. Selv om hun akkurat nå, mens hun skjøv seg gjennom den tunge ståldøren inn til etasjen til ledelsens kontorer, ikke kunne nekte for at hun kjente en bølge av opphisselse ved tanken av å være alene med ham på kontoret hans.

Heldigvis hadde hun blitt vant til å overse sine kvinnelige instinkter når det gjaldt Lucas, siden de pleide å tirre hverandre istedenfor å konfrontere måten temperaturen føk i været på så snart de var innenfor ti meters omkrets av hverandre.

Det eneste som betydde noe når det gjaldt Lucas, var at hun gjorde jobben sin. Hun hadde ikke råd til å miste denne lønningen mens hun fortsatte å se etter en ekstrainntekt.

Hun sto der og pustet ut, med neven klar til å banke på, da døren raskt ble revet opp.

«Bare kom inn, for søren.» Han sto i døråpningen og stirret hett på henne som vanlig.

Hun kjente smilet bre seg og innså at hun faktisk mente det. Det var ikke den sosialt aksepterte høflige vennlighetsmasken hun tok på seg sammen med kollegaene. Eller det muntre ansiktet hun hadde sammen med moren og helsepersonellet for at alle skulle være glade. Det var noe ved den uortodokse væremåten til Lucas som gjorde at hun tillot seg å ikke prøve så veldig hardt. Og det var en lettelse.

«Takk, Lucas.» Hun tiltalte ham ved fornavn slik hun hadde fått beskjed om da de møttes første gang.

Da hun smøg seg forbi ham og inn på kontoret, la hun hendene ned langs lårene for å hindre det luftige rosa skjørtet i å komme borti ham.

«Du gikk og lusket der ute», forklarte han etter litt stillhet. Så fulgte han henne inn i rommet og pekte mot de to polstrede grå stolene foran skrivebordet. «Jeg så stadig en rosa skygge som fløy forbi vinduet.»

«Jeg skal sørge for minimalt med lusking i fremtiden.» Hun satte seg i en av stolene og ble overrasket da han satte seg i den som sto ved siden av henne istedenfor å sette seg bak skrivebordet sitt. «Hva var det du ville snakke med meg om?»

Pulsen hennes økte betraktelig nå når han var så nær. Han hadde for lengst kastet den skreddersydde grå dressjakken fra fotoshooten, og hadde nå på seg en velsittende svart skjorte, uten slips. Til og med aftershaven luktet dyrt.

Hadde hun noen gang befunnet seg så nær ham? Hun følte seg litt tørr i munnen, og hun skulle ønske hun hadde et peppermyntedrops til. Istedenfor svelget hun hardt mens blikket vandret oppover den brede brystkassen til der den svarte bomullen i skjorten strammet over skuldrene hans. Den firskårne kjeven fikk ham til å se bestemt ut, og de høye kinnbena var en gave fra den utrolig vakre moren hans. Leppene hans var fyldige og sensuelle. Ikke det at hun tenkte på dem, akkurat. Prøvde vel rettere sagt å ikke gjøre det.

Hun svelget igjen.

«Jeg har et problem som jeg håper du kan hjelpe meg med», begynte Lucas mens de gyllenbrune øynene hans festet seg på hennes.

Hun håpte virkelig at han ikke hadde merket de lystne blikkene hun hadde sendt ham.

«Jeg skal gjøre så godt jeg kan.»

«Bra.» Det strammet seg i kjeven hans, og nevene knyttet seg der de lå på armlenene på stolen. «For jeg vil ha hjelp av deg til å finne en lekkasje i organisasjonen.»

Magen sank så raskt at det kjentes ut som om hun akkurat hadde falt ned en heissjakt. Hjertet slo raskere.

«En … lekkasje?» gjentok hun og lurte på om han hadde hørt nyss om at hun hadde fått et tilbud fra et konkurrerende firma.

Tilbudet hadde hun fått over telefonen, men kanskje noen hadde overhørt det. Noe galt hadde hun naturligvis ikke gjort. Den dårlige samvittigheten var det ingen grunn til å få. Ingen grunn til å bringe jobbtilbudet på bane engang siden det i hvert fall ikke var hun som var lekkasjen. I tillegg hadde hun ikke sjekket om samtalen fortsatt skulle være underlagt taushetsløftet hun hadde gitt til About Face, slik den tidligere kollegaen hevdet, så hun visste ikke hvor mye hun kunne si om det uansett.

Likevel føltes blikket til Lucas spent. Til og med intenst. Hun sverget på at hun kunne kjenne blikket saumfare hele henne.

Hun ble varm i nakken. Hun kunne ikke risikere å miste denne jobben. Kunne ikke risikere at Deschamp-familien mistenkte henne for spionasje.

«Ja. Jeg tror vi har en spion blant oss, Blair. Vil du hjelpe meg å finne den skyldige?»

Lucas ville ikke gå glipp av nyansene i reaksjonen hennes.

Men selv om han forsøkte å granske ansiktet hennes etter tegn på skyld, ble han på et eller annet vis distrahert av bevegelsene til de slanke fingrene hennes, som bevegde seg over kanten på det rosa chiffonskjørtet, like over knærne. Én fingertupp med fransk manikyr fulgte fraværende den bølgete falden og dreide oppmerksomheten mot Blairs kjempeflotte ben.

«Jeg er ikke sikker på hvordan du mener at jeg kan hjelpe til med en slik oppgave.» Den kjølige tonen sto i skarp kontrast til de overopphetede fantasiene hans. «Jeg er jo den i firmaet med kortest fartstid.»

Da oppmerksomheten hans flakket tilbake til ansiktet hennes, var det bare sinnsro å spore der. Håpet om å fange opp et avslørende ansiktsuttrykk hadde smuldret vekk i begjæret hans etter henne. Han hadde mistet en mulighet, men han hadde fortsatt til hensikt å gjennomføre planen sin. For det første måtte han holde øye med aktivitetene hennes. For det andre? Hun burde bli klar over at han fulgte med på henne. Nøye.

Hvis det viste seg at det var Blair som var lekkasjen, ble hun nødt til å være mer forsiktig.

«Nettopp derfor tror jeg at du er den rette til jobben.» Lucas tvang seg bakover i stolen for å kunne skape mer avstand mellom dem og tøyle det trassige begjæret sitt. «Du har nok ikke spesielle formeninger om kollegaene dine ennå.»

Hun rynket pannen, og rosenknoppleppene gjorde trutmunn. «Men det har vel ikke du heller? Ifølge sladder jeg har hørt, har du blitt med i selskapet bare for å hjelpe moren din med å sikre resultatet.»

«Sladderen stemmer.» Han dro blikket vekk fra munnen hennes for å betrakte den spartansk møblerte suiten som var blitt stilt til hans rådighet de kommende ukene. Han hadde for en begrenset periode blitt en del av firmaet for å hjelpe morens selskap, som nå sto i stampe, men hvis Deschamps endte med å bli overtatt av farens storkonsern ved månedens slutt, kom ikke Lucas til å bruke en eneste dag til på dette kontoret. «Jeg sitter i styret i Deschamps Cosmetics, men teknisk sett jobber jeg ikke her. Men da moren min ba om hjelp til å få selskapet på rett kjøl, kunne jeg nesten ikke si nei.»

«Så da har vel ikke du noen større formening om dem som jobber her, enn det jeg har», påpekte hun og la armene i kors over den hvite silkeblusen. «Hvorfor kan ikke du selv spionere på de ansatte?»

Om det bare var så enkelt.

«Fordi jeg er sønnen til grunnleggeren. Saftige samtaler stopper opp når jeg kommer inn i rommet.» Han lente seg forover. «Mens du vil få delta i mer avslappede og ærlige diskusjoner.»

En skygge for over de bleke øynene hennes, og hun tittet raskt ned. Han ble oppmerksom på hvor stille bygningen hadde blitt utenfor kontoret hans nå som det var slutt på arbeidsdagen.

Heten pumpet gjennom ham da han innså at de var helt alene i etasjen. Bare han og denne kvinnen som fascinerte ham mer enn noen annen.

«Jeg vil gjerne tenke over det før jeg gir deg et svar», sa Blair til slutt, med mykere stemme. «Kan jeg gi deg beskjed i slutten av uken?»

«Klart det.» Møtet hadde gått bedre enn han kunne håpt på. Han hadde vært i et rom med henne alene i fem minutter, og begjæret hadde ikke fått tillatelse til å la samtalen gå over i småkrangling. «Du kan faktisk få utsettelse frem til lørdag. Da skulle jeg gjerne hatt deg til å jobbe på fotoshooten ved hybelhuset til moren min.»

«Mener du bygningen der jeg bor?»

«Ja. Magasinet Banner skal lage et stykke om henne til Årets kvinne-utgaven sin», minnet han henne på siden han regnet med at moren sikkert hadde snakket om prosjektet med Blair og romvenninnene hennes allerede. «De vil ha noen bilder av leiegården i Brooklyn som hun har donert til å hjelpe kvinner i kreative yrker, slik at de skal få råd til å etablere seg i New York City.»

Blair rettet seg opp i stolen. «Vi betaler leie, altså. Vi tar ikke imot almisser.»

«Naturligvis.» Han bøyde hodet og erkjente feilen. Han hadde ikke ment å såre stoltheten hennes. «Jeg mente bare at hun ikke tjener noe på prosjektet. Uansett kommer moren min til å nevne Deschamps Cosmetics i intervjuet, og hun insisterte på å bruke sin egen sminke og sminkør.»

Blair steilet. «Jeg tror ikke hun har lyst å bli sminket av den ferskeste sminkøren i staben til noe slikt. Hun har sikkert noen andre hun foretrekker.»

Hadde hun det? Lucas innså at han ikke hadde peiling.

Han hadde behov for å tilbringe mer tid med Blair, og om hun påtok seg denne jobben, ville han få det.

«Moren min ansetter ikke folk hun ikke har tro på. Det sier mye om ditt talent at hun ikke bare tilbydde deg en plass i hybelhuset, men at hun også ansatte deg i firmaet sitt.»

Det ville naturligvis gjøre det enda verre for Blair om det viste seg at det var hun som var forræderen. For da førte hun ikke bare arbeidsgiveren sin bak lyset, men pekte også nese til hele konkurransen om å få plass i bofellesskapet. Potensielle beboere ble valgt på bakgrunn av CV og søknadsbrev, der de skrev om hva de så for seg å oppnå mens de var i New York. Hver kandidat ble vurdert av en liten komité som besto av morens venner, men den endelige avgjørelsen var det Cybil selv som tok.

Med tanke på hvilken skuffelse det ville være for moren å finne ut at en av hennes utvalgte drev og solgte bedriftshemmeligheter, håpte Lucas virkelig at han tok feil av Blair.

Hun nikket og pustet langsomt ut. «Greit. Jeg skal påta meg å sminke Cybil under den forutsetning at hun vil det selv. Det er smigrende å bli spurt.»

Hun flyttet på seg i stolen, og med bevegelsen kom kneet hennes nærmere hans. De høye hælene på skoene hennes forsvant ned i det tykke tyrkiske teppet. Han lot blikket gli sakte oppover leggene hennes, der musklene ble tydelige takket være måten skoene bøyde føttene på. Fingrene hans klødde etter å følge den samme ruten.

Bikket deres møttes. Holdt seg slik.

Pulsen til Lucas økte.

Pupillene hennes utvidet seg, og hun pustet raskere.

«Hvis det var det hele?» Hun kom seg på bena og tok et skritt bakover for å øke avstanden mellom dem.

Hadde hun det travelt med å gå fordi hun var like tiltrukket som det han var? Eller på grunn av dårlig samvittighet? Han ville finne sannheten gjennom å tilbringe mer tid med henne.

«Ja. Det var det hele.» Han reiste seg. «Jeg ser frem til å høre svaret ditt når vi sees på lørdag.»

Gangen hennes ble mer ustø.

«Skal du være der under fotoshooten?» Blikket hennes vandret sørover et øyeblikk før det spratt opp igjen til ansiktet hans.

Han stålsatte seg mot trangen til å ta etter henne og svare den feminine nysgjerrigheten med ekte mannlig interesse.

Istedenfor nikket han bare. «Det er en viktig mulighet til å skaffe publisitet rundt merket hennes. Banner når en helt ny målgruppe.»

«Bra. Det er … bra. Da sees vi.»

Blair føk forbi ham og skyndet seg ut av kontoret. Han kjente et snev av vanilje i kjølvannet etter henne, som om duften fra alle godsakene hun bakte, hele tiden hang i henne.

Av grunner han ikke helt klarte å sette fingeren på, ville han ha Blair med et begjær han ikke hadde følt for noen kvinne på lenge.

Men ikke pokker om han kom til å gjøre noe med det før han var sikker på at det ikke var hun som solgte bedriftshemmeligheter.

*

«Hva er det med deg, kvinnemenneske?»

Blair tittet opp på romvenninnen Tana Blackstone. Den ambisiøse skuespilleren hadde nok vært på audition i dag, for håret, som hun vanligvis farget i alle regnbuens farger, var naturlig brunt og blankt.

«Hva er det med den ustanselige bakingen? Du har vært helt besatt i tre dager på rad nå. Det er bare i bakeriet man finner flere bakervarer enn her.»

Overraskelse, overraskelse, det var tre dager siden hun hadde hatt det møtet med Lucas. Det møtet der han hadde fortalt at det var en spion på kontoret. Hun fikk fortsatt vondt i magen av å tenke på det åpne jobbtilbudet fra den tidligere arbeidsgiveren hennes. Det som den tidligere arbeidsgiveren hennes hadde ringt og snakket så varmt om for et par timer siden. Ekskollegaen hennes hadde visst ikke vært den eneste i About Face som hadde vært interessert i å gjøre henne til spion. Det hadde økt trykket.

Ikke at hun ønsket å dvele ved det. Derav bakingen.

«Klager du? Jeg trodde du likte at jeg baker.»

«Jo, jeg liker det.» Tana heiste seg opp på den ene kjøkkenbenken. «Men man behøver ikke være psykolog for å skjønne at du jobber deg gjennom en slags tvangslidelse. Eller bruker matlaging for å få ut angst, kanskje. Eller muligens gjemmer deg fra livet ditt ved å bruke all tid på kjøkkenet.»

Kjøkkenet var lite, men det var nylig blitt pusset opp for å gjøre det mer funksjonelt, så selv om Tana opptok en del av kjøkkenbenken, hadde Blair likevel plass til å jobbe.

«Det var mange alternativer», sa hun tørt. «Du har visst peiling på psykologi likevel.»

Hun blandet smør og sukker med en tresleiv. Hun likte eksklusivt utstyr, men savnet noen av redskapene hun hadde vokst opp med. De som moren hadde brukt da hun lærte henne å bake. Frykten for moren skar seg gjennom alle de andre følelsene som hadde vokst inni henne hele uken.

«Går fortere hvis du bare forteller det», svarte Tana. «Billigere også. Jeg tilbyr forholdsvis god samtaleterapi.»

Blair vurderte hva hun skulle si. Hun trengte en venn. Men hun hadde ikke lyst til å snakke om Lucas. Men sammenlignet med angsten hun følte når det gjaldt moren, lurte Blair på om ikke det ga mer mening å dele litt mer om angsten knyttet til Lucas. Romvenninnene visste allerede at Blair tilbrakte mesteparten av helgene sine i Catskill-fjellene for å besøke Amber, men de visste ikke hvorfor.

«Å, herregud. Hva er galt?» Tana heiste seg ned fra kjøkkenbenken og la en vennlig hånd rundt albuen til Blair. «Fornærmet jeg deg? Du vet at jeg bare skravler i vei, ikke sant? Jeg kan ingenting om samtaleterapi. Ingenting om noen ting. Du skal selvfølgelig lage mat om det gjør deg glad.»

Venninnens oppriktige bekymring gjorde Blair litt mindre redd.

«Du fornærmet meg ikke», forsikret Blair henne om. «Du er fantastisk.»

«Tja. Jeg prøver jo å være så fantastisk som det går an.» Hun heiste på en skulder før hun fikk et alvorlig uttrykk i ansiktet. «Men er det noe du prøver å unngå? Hvis noe er galt, håper jeg du vet at du kan snakke med meg.»

Blair lurte – og det var ikke første gangen – på hvilke opplevelser i livet som hadde formet Tana. Hun kunne vise verden en blasert side så ofte hun bare ville, men Blair visste at det fantes mye empati i henne. Hun hadde sett Tana bruke et gammeldags bærbart videokamera rundt i bygningen av og til for å filme små snutter av hverdagen deres – Blair som vasket sminkekostene i vasken, eller Sable som satt og la opp falden på en kjole – på en måte som føltes personlig. Til og med intim.

Blair skulle til å snakke, dele litt av det som foregikk med moren, da døren inn til leiligheten åpnet seg i etasjen over.

«Vær så snill å si at vi skal ha fredags-happy hour!» ropte en velkjent stemme ned trappen. Et nøkkelknippe skranglet og falt deretter i gulvet. Et par tennissko spratt nedover trappetrinnene mot kjøkkenet. «Jeg vet at jeg ikke kan drikke, men jeg er skikkelig sugen på popkorn og jenteprat. Selv om jeg også vil ha det jeg kjenner duften av der nede …»

Motestylisten og romvenninnen deres, Sable Cordero, som nå tilbrakte mange kvelder sammen med sjefen sin etter en overraskende graviditet, stoppet opp ved foten av trappen da hun så dem.

«Jeg avbrøt noe», kunngjorde Sable mens de brune øynene hennes flakket frem og tilbake mellom dem idet hun gikk lenger inn på kjøkkenet. «Hva har jeg gått glipp av?»

Tana stakk armen sin under armen til Blair. «Denne jenta var i ferd med å fortelle meg hvorfor hun baker så voldsomt mye. La oss sette oss rundt bordet, og så kan jeg poppe popkornet. Få Blair til å begynne å snakke før hun mister motet.»

«Skal bli.» Sable gikk foran dem for å dra frem en av de hvite spisestuestolene med seter i grå tvill.

Etter påtrykk fra begge venninnene satte Blair seg ned. «Jeg lager gjerne popkornet, altså», protesterte hun. «Dere vet jo at jeg liker å ordne med snacksen når vi har happy hour.»

«Og vi liker å gi litt tilbake av og til.» Sable dro en av spisestuestolene ut fra bordet og skjøv en av de andre foran den. Så kippet hun av seg tennisskoene, satte seg på den ene stolen og la bena på den andre. «Jeg står i gjeld til deg for at du har hjulpet meg med å finne ut av ting med Roman. Så hvis du har problemer nå, håper jeg at jeg kan gjengjelde tjenesten ved å hjelpe deg.»

Blair ble rørt og smilte til venninnen mens maiskornene ble poppet i rommet ved siden av.

Tana lente seg over benken som forbandt kjøkkenet med spisestuen. «Jeg kan også høre», meldte hun fra om. «Fortell hva som står på, Blair. Har det med Lucas Deschamps å gjøre?»

Blair antok at hun ikke burde bli overrasket over at de gjettet det, ettersom Lucas jo hadde vært i hybelhuset før. Ingen tvil om at romvenninnene hadde tenkt sitt om fiendtligheten de viste hverandre.

«For å være ærlig er han et problem vi kan ta opp en annen dag.» For eksempel i morgen. Når hun måtte bestemme seg for om hun skulle hjelpe ham med å finne muldvarpen i Deschamps Cosmetics. Etter at hun fant ut hvordan hun skulle forklare at hun hadde blitt forespurt om nettopp det. I kveld var alle tankene til Blair hos moren i Catskill-fjellene. Hun trakk pusten dypt. «Det er moren min jeg er bekymret for akkurat nå. Dere vet at jeg ofte tar toget i helgene for å besøke henne?»

Tana nikket idet mikrobølgeovnen plinget bak henne.

«Er hun syk?» spurte Sable og hvilte albuene mot bordflaten.

«Hun har eggstokkreft.» Hun slet med å si ordene med vanlig stemme og ikke hviske det skrekkelige kreft-ordet som den reddharen hun var. Enten hun hvisket eller ropte det, skremte konsekvensene av diagnosen henne uansett. «Stadium to. Hun var heldig som oppdaget det såpass tidlig.»

En liten stund bare stirret Tana og Sable på henne, uten å blunke. Urørlige grunnet de over den uventende nyheten. Så gikk Sable bort til Blair og mumlet trøstende ord til henne mens hun la en arm rundt skuldrene hennes.

«Legene har tro på at det skal gå bra», minnet hun seg selv om, og kjente hånden til Sable stryke over sin egen. «De var fornøyd med operasjonen der de fjernet … tja, alt som hadde med eggstokkene å gjøre.»

Tana kom også og satte seg ved bordet.

«Er hun på bedringens vei nå da, eller?» Blikket til Tana flakket fra Blair til Sable og så tilbake igjen.

«Hun får cellegift. Det er et bra behandlingssenter der oppe, og jeg har leid en hytte til henne i skogen. Det ligger nær en gammel venninne av henne som kan kjøre henne til timeavtalene. Mamma hadde sagt at hun ville være nærmere fjellene. Det var noe av det hun ønsket seg da … da hun lagde seg en liste over ting hun ville gjøre før hun døde. Og det å få bo nær fjellene sto på listen.»

«Å, kjære deg.» Sable reiste seg fra stolen sin igjen for å legge armene rundt halsen på Blair. «Jeg er lei for at hun går gjennom dette. Det er sikkert vanskelig for deg å ikke være sammen med henne.»

Blikket til Tana var rolig. «Hvordan kan vi hjelpe deg? Vil du ha selskap neste gang du drar for å besøke henne? Eller kan vi gjøre noe her slik at du kan besøke henne litt lenger?»

Tårene sved bak øynene til Blair på grunn av støtten som ble vist henne. Hun hadde ikke innsett før akkurat nå hvor ensom hun hadde vært, hvor ofte hun hadde oppsøkt moren for å få oppmuntring.

«Jeg trenger ikke hjelp, bare noen å lufte meg for», forsikret hun dem, vel vitende om at hun gjorde alt i sin makt for å få endene til å møtes. Alt det som var etisk, i hvert fall. «Jeg tror jeg bare trengte dette. Litt kjærlighet fra venninner. Og å dele smerten.»

«Selvfølgelig. Det er det venninner er til.»

De snakket en stund til om morens sykdom og hvordan hun reagerte på behandlingen, så trakk Sable inn på kjøkkenet for å hente mat og drikke.

Tana lente seg over bordet og senket stemmen. «Jeg håper du vet at Sable og jeg er der for deg i morgen hvis du trenger hjelp med å takle Lucas under fotoshooten.»

Og dermed spolerte virkeligheten det gode humøret hennes. I morgen måtte hun gi Lucas et svar. Men måtte hun tilstå at hun hadde blitt utpekt til å spionere når hun ikke hadde gjort noe slikt i det hele tatt?

Hva om han ikke trodde henne når hun sa at hun hadde takket nei til jobben? Hun hadde ikke råd til å miste stillingen hun hadde her.

«Kommer dere til å være der?» svarte Blair omsider.

«Selvfølgelig. Artikkelen i Banner skal handle om den innsatsen Cybil gjør for bostedet for kvinner i New York.» Tana blunket. «Vi er de heldige utvalgte, og derfor vil de ha med alle tre på bildene. Så du ikke invitasjonen fra reporteren på e-post? Kanskje vi til og med blir intervjuet.»

«Den må jeg ha gått glipp av», mumlet Blair idet Sable kom bærende på et sølvbrett med to margaritaglass og en vannflaske som hun satte midt på bordet med en feiende bevegelse.

«Vær trygg på at vi støtter deg når det gjelder Lucas», fortsatte Tana og tok et av margaritaglassene.

Blair tok det andre. I kveld skulle hun i hvert fall nyte tiden sammen med venninnene sine.

For når morgendagen kom og Lucas krevde et svar av henne, ante hun ikke hvordan hun skulle klare å si nei.

